Diit 31
Pal kɛ kui̱ ŋäthä Kuɔth
(Dit Dee-bid)
1
Bä rɔ lua̱k ji̱
lö Kuoth Nhial,
cu ɣä jak kä po̱c,
kän ɣä kɛ ɣöö ɛ ji̱n gua̱n cuŋni!
2
Gäŋni ji̱thdu ɣä,
kä kän ɣä kɛ pɛ̈th!
Jak ni rɔ kä päm lua̱kdä,
jak ni rɔ kä ko̱t mi gaŋ ɣä!
3
Ɛ ji̱n pämdä kä gääŋdä,
kä kɛ kui̱ cio̱tädu bo̱th ɣä,
4
kä lony ɣä kä cambak
in dɛ̈pkɛ ni ɣä,
kɛ ɣöö ɛ ji̱n gääŋdä.
5
Cä tëkdä la̱th tetniku,
kän ɣä lö Kuoth Nhial,
Kuoth in thuɔ̱k.
6
Ɣän lökä nɛy tin palkɛ
kuth baaŋ,
duundɛ ɣöö ŋa̱a̱thä ni Kuoth Nhial.
7
Bi lɔcdä tɛ̈ɛ̈th rɛy nho̱kädu
min thil pek,
kɛ ɣöö ci cuɔ̱cdä nɛn
kä ŋäci rikä,
8
kä /keni ɣä ka̱m ji̱ tɛ̈r,
ci la̱th ni ɣä guäth känä.
9
A lɔcdu kɔ̱c kɛ ɣä lö
Kuoth Nhial, kɛ ɣöö ɣän ta̱a̱ rikä,
ci wäŋkä bɛ̈c kɛ wiee,
kä ci puɔ̱nydä kɛnɛ ti̱eydä cuuc.
10
Ci ni̱n teekädä thuɔ̱k ni cucä,
kä ci run teekädä thuɔ̱k kɛ lul,
ci buɔ̱mdä thuuk kɛ ɣöö ta̱a̱kɛ rik,
a ci cɔ̱wkä kɔ̱a̱c ɛ they.
11
A ci ɣän cua̱ cäät
kä ji̱ tɛ̈rä diaal,
kä ɛ ɣän mi jiääk kä ji̱
thieekädä,
kä dual mäthnikä kɛ ɣä,
kä bar nɛy tin ro̱m kɛ ɣä
duɔ̱pni rɔ̱ kɛ ɣä.
12
Ca ɣä cu pa̱l ruëëc ce̱tkɛ
ram mi ci li̱w,
cä cu ce̱tnikɛ dhaar mi ci tiath.
13
Kä ɣän liɛŋä ruac nɛɛni
ti nyin ŋuan,
ci rik ɣä go̱l kui̱cni diaal!
Lät kɛn ni ca̱a̱p ti jiäk
kɛ kui̱dä,
go̱o̱r kɛn ni ɣöö ba ɣä näk.
14
Kä ɣän ŋa̱a̱thä ni ji̱,
lö Kuoth Nhial,
kä cä wee i̱, “Ɛ ji̱n Kuothdä.”
15
Kä tëkdä tëë tetkädu,
kän ɣä tetni ji̱ tɛ̈rä kɛnɛ
nɛy tin juɔckɛ ɣä!
16
Nyuthni ja̱ŋdu gɔɔydu,
kän ɣä kɛ nhökdu min thil pek!
17
/Cu ɣä jak kä po̱c,
lö Kuoth Nhial,
kɛ ɣöö ɣän cɔalä ni ji̱,
a po̱c ni ji̱ nyuɔɔni
akɛ wä ni jɔɔkni bitdä.
18
A lëëp ka̱a̱cnikiɛn bit,
tin la ruac ɛ liakɛ rɔ̱
kɛ nɛy tin tekɛ cuŋ.
19
Kä ku gɔyku lɛ ŋuan i̱di
tin ci lät kä nɛy tin
luɔ̱thkɛ ji̱,
tin ci la̱t ni nhiam nath
kɛ kui̱ nɛɛni tin
lua̱kɛ rɔ̱ ji̱!
20
Kä la kɛ a kumi kɛ ta̱a̱du
kɛɛl kɛ kɛ
kä ca̱a̱p nath ti jiäk,
guäth cieŋädu gaŋikɛ
kä rieet ti jiäk.
21
A liak tekɛ Kuoth Nhial,
kɛ ɣöö cɛ ɣä nyuɔ̱th nhökdɛ
min gääy naath kä thil pek
mëë ca ɣä göl wi̱c.
22
Kä cua̱ ruac kɛ jɔw mi di̱i̱t i̱,
“Ca ɣä ŋuɔk jɔ̱ɔ̱r nhiamdu.”
Duundɛ ɣöö ci ruacdä liŋ,
mëë cä ji̱ thiec kɛ luäk.
23
Nhɔakɛ Kuoth Nhial,
yɛn nɛɛkɛ diaal!
La päl Kuoth Nhial ji̱ ŋäthä ikä
kä bɛ nɛy tin la̱a̱t jiäkni
culikä.
24
Cuɔmɛ rɔ̱, kä a lo̱ckun bum,
yɛn nɛy diaal tin ŋa̱thkɛ
ni Kuoth Nhial!
